A **anatomía patolóxica** é unha subdisciplina da medicina encargada de estudar os tecidos para orientar un diagnóstico e posible tratamento.

O profesional da anatomía patolóxica é o patólogo. Os tecidos que examinan proceden de todo o organismo, mediante os seguintes métodos:

* Biopsia: consiste na extracción dun anaco dun tecido para o seu estudo microscópico. A biopsia pode realizarse nunha sala ou habitación convencional cando non supón unha intervención agresiva, por exemplo, unha biopsia de pel. Noutros casos é preciso realizar unha biopsia no medio dunha operación cirúrxica. A esta biopsia denomínaselle biopsia intraoperatoria, e os seus resultados poden condicionar o resto da cirurxía.
* Punción aspiración con agulla fina: consiste na extracción de células libres, que non tecidos. A súa utilidade é limitada, pero é un método moito menos invasivo, con poucos riscos e poucas secuelas. Hoxe en día emprégase para o diagnóstico de certos tumores de tiroide.

As mostras biopsiadas son procesadas por diversos aparellos do patólogo. A peza anatómica córtase en cortes de varios milímetros, dependendo do estudo a realizar. Unha vez obtido o fragmento, esténdese nunha superficie de cristal ou plástico e procésanse. Durante estes procesos o tecido pode somerxerse en parafina ou noutras substancias. Unha vez tratadas, as mostras tínxense. Existen numerosas tincións: hematoxilina-eosina, tricrómicos, tincións de prata etc.

Microscopía
-----------

A microscopía é a técnica estándar para o estudo anatomopatolóxico. A observación microscópica permite ver estruturas inferiores a un milímetro. Os sistemas máis clásicos de microscopía consisten na superposición de lentes, para conseguir visualizar estruturas moi pequenas. Non obstante, o número de aumentos é limitado, e é indispensable unha boa tinción. Algunhas tincións en particular requiren moito tempo de procesado, é o caso das tincións de prata para o tecido nervioso.

### Microscopía óptica

É a microscopía clásica, baseada na superposición de lentes ópticas. Requiren o procesado e tinción das mostras. Ten un alcance limitado, pero é un método accesible e moi dispoñible.

### Microscopía electrónica convencional

A microscopía electrónica é un método máis moderno que a óptica. Permite a visualización de estruturas moito máis pequenas. Por exemplo, permite a visión da membrana plasmática, dos ribosomas, dous elementos que non se poden visualizar coa microscopía óptica. A diferenza con estas, non emprega lentes ópticas, senón lentes electrónicas. Require ademais outros tipos de tincións, que son as tincións electrónicas, coma o tetróxido de osmio.

### Microscopía electrónica de barrido

A microscopía de barrido é un tipo de microscopía electrónica que permite visualizar imaxes en tres dimensións, e non cortes coma nos casos anteriores. Non obstante, proporciona menos aumentos que a convencional.

Necropsia
---------

A necropsia é a examinación dun cadáver con fins científicos. En moitas ocasións búscanse mediante esta técnica a causa da morte, sempre con intención médica. A necropsia é realizada xeralmente nos servizos de anatomía patolóxica dos hospitais. A autopsia en cambio é realizada por un patólogo forense, con fins legais e non é realizada nos servizos hospitalarios, senón nos lugares designados polas forzas e corpos de seguridade do Estado.

| * v
* c
* e
Especialidades médicas |
| --- |
| Médicas | Anxioloxía • Cardioloxía • Clínica médica • Dermatoloxía • Endocrinoloxía e metaboloxía • Gastroenteroloxía • Xeriatría • Hematoloxía • Infectoloxía • Nefroloxía • Neuroloxía • Pediatría • Pneumoloxía • Reumatoloxía |
| Cirúrxicas | Cirurxía cardiovascular • Cirurxía de cabeza e pescozo • Cirurxía da man • Cirurxía do aparello dixestivo • Cirurxía xeral • Cirurxía pediátrica • Cirurxía plástica • Cirurxía torácica • Cirurxía traumatolóxica • Cirurxía vascular • Neurocirurxía • Cirurxía metabólica • Cirurxía bariátrica |
| Mixtas | Oncoloxía • Coloproctoloxía • Xinecoloxía e obstetricia • Mastoloxía • Oftalmoloxía • Ortopedia e traumatoloxía • Otorrinolaringoloxía • Uroloxía |
| Multidisciplinares | Alergoloxía • Anestesioloxía • Endoscopia • Xenética médica • Medicina de familia e comunidade • Medicina do traballo • Medicina do tráfego • Medicina do deporte • Medicina intensiva • Medicina física e rehabilitación • Medicina legal • Medicina nuclear • Medicina preventiva • Nutrición • Patoloxía • Anatomía patolóxica • Psiquiatría • Radioloxía e diagnóstico pola imaxe • Radioterapia |

|  |  |
| --- | --- |
| Control de autoridades | 
* Wd: Q683455
* BNCF: 26185
* BNF: 11930891t
* BRE: 2323927
* GND: 4044894-0
* LCCN: sh85004844
* MAG: 549673821
* PSH: 660

 |